title: Europa-Parlamentets præsidiums afgørelse af 26. oktober 2015 om ændring af gennemførelsesbestemmelserne til statutten for Europa-Parlamentets medlemmer

text:
               28.11.2015

               DA

               Den Europæiske Unions Tidende

               C 397/2

         EUROPA-PARLAMENTETS PRÆSIDIUMS AFGØRELSE
   af 26. oktober 2015
   om ændring af gennemførelsesbestemmelserne til statutten for Europa-Parlamentets medlemmer
   (2015/C 397/03)
   EUROPA-PARLAMENTETS PRÆSIDIUM HAR –
   under henvisning til traktaten om Den Europæiske Unions funktionsmåde, særlig artikel 223, stk. 2,
   under henvisning til statutten for Europa-Parlamentets medlemmer (1) (herefter »statutten«),
   under henvisning til artikel 10 og 25 i Europa-Parlamentets forretningsorden, og
   ud fra følgende betragtninger:

               (1)

               I lyset af de erfaringer, der er gjort ved gennemførelsen af bestemmelserne om akkrediterede og lokale assistenter i den syvende valgperiode, er det nødvendigt at foretage adskillige ændringer i gennemførelsesbestemmelserne til statutten for Europa-Parlamentets medlemmer (2) (herefter »gennemførelsesbestemmelserne«). Hovedformålet med disse ændringer er at præcisere visse bestemmelser, afhjælpe mangler, der har manifesteret sig ved anvendelsen af gennemførelsesbestemmelserne, og opnå administrative forbedringer.

               (2)

               Godtgørelse af medlemmernes udgifter til assistenter bør være begrænset til at omfatte udgifter, der er afholdt i det tidsrum på 30 dage, som går forud for datoen for indgivelsen af anmodningen om godtgørelse til Parlamentets kompetente tjenestegren. Dette betyder, at anmodninger kan afvises, når de er indgivet for sent til, at det er muligt at kontrollere, at de pågældende ydelser faktisk er blevet leveret, og at de nationale socialsikringsregler og arbejdsretlige regler er blevet overholdt.

               (3)

               Det maksimumsbeløb, der kan godtgøres i forbindelse med medlemmernes udgifter til assistenter, er ikke blevet justeret siden 2011 trods Parlamentets øgede beføjelser. Dette beløb bør derfor forhøjes med 1 500 EUR til 22 879 EUR pr. måned. Der blev skabt grundlag for de nødvendige bevillinger til denne forhøjelse i Parlamentets beslutning af 29. april 2015 om overslag over Europa-Parlamentets indtægter og udgifter for regnskabsåret 2016.

               (4)

               Princippet om åbenhed er nedfældet i artikel 15 i traktaten om Den Europæiske Unions funktionsmåde, og vigtigheden af dette princip er bl.a. blevet fastslået af den europæiske ombudsmand i en skrivelse af 30. september 2002 til Kommissionens formand. I lyset af dette princip bør der offentliggøres udtømmende oplysninger, så længe kontrakterne løber, om navne på praktikanter samt navne og firmanavne på tjenesteydere og betalingsagenter i forbindelse med godtgørelse af medlemmernes udgifter til assistenter.

               (5)

               Parlamentet efterlyste en bedre balance mellem akkrediterede parlamentariske assistenter og lokale assistenter i sin ovennævnte beslutning af 29. april 2015. Med dette formål for øje bør 25 % af assistentgodtgørelsen afsættes til at dække aflønning af akkrediterede parlamentariske assistenter, og der bør følgelig fastsættes et loft på 75 % af assistentgodtgørelsen til at dække udgifter til lokale assistenter, tjenesteydere og betalingsagenter.

               (6)

               Der bør fastsættes lofter for løn og vederlag til lokale assistenter i overensstemmelse med principperne i henstillingerne fra Den Midlertidige Gruppe til Evaluering af Gennemførelsen af Medlems- og Assistentstatutterne og de erfaringer, der er gjort ved anvendelsen af disse henstillinger siden 2012, med det formål at begrænse risikoen for, at lønnen adskiller sig uforholdsmæssigt meget fra gennemsnitslønnen i medlemsstaterne uden at stå i et rimeligt forhold til de udførte arbejdsopgaver. Disse lønlofter bør fastsættes for hver enkelt medlemsstat under henvisning til den gennemsnitlige årlige bruttoløn, som Eurostat har registreret for den pågældende medlemsstat, multipliceret med tre. De således beregnede lofter bør imidlertid ikke være lavere end grundlønnen til en akkrediteret parlamentarisk assistent i lønklasse 6 og ikke højere end grundlønnen til en akkrediteret parlamentarisk assistent i lønklasse 19. Præsidiet bør have mulighed for at justere referencelofterne, som bør offentliggøres på Parlamentets websted.

               (7)

               Aflønningen af betalingsagenter bør reguleres ved fastsættelse på et niveau, der ikke er højere end 10 % af de beløb, agenten er ansvarlig for at betale, med et samlet loft på 4 % af assistentgodtgørelsen.

               (8)

               I lyset af de indhøstede erfaringer er det nødvendigt at præcisere arten og indholdet af de dokumenter, der skal forelægges, når der indgives en anmodning om godtgørelse af udgifter til lokale assistenters ansættelseskontrakter. Navnlig bør Parlamentets kompetente tjenestegren have adgang til en detaljeret jobbeskrivelse, nærmere oplysninger om kontraktens opfyldelsessted, en bekræftet genpart af legitimation, en bopælsattest, dokumentation for kvalifikationer og erhvervserfaring samt en erklæring om, at der ikke foreligger interessekonflikter.

               (9)

               I forbindelse med hver årlig regularisering af regnskaber vedrørende udgifter til lokale assistenter, der er omfattet af en ansættelseskontrakt, bør der stilles krav om, at betalingsagenten forelægger dokumentation for f.eks. medlemskab af en socialsikringsordning eller ulykkesforsikring. I almindelighed er medlemmerne afhængige af, at de nationale myndigheder udsteder sådanne dokumenter, og disse myndigheder er ofte ude af stand til at udstede dokumenterne inden for de gældende frister.

               (10)

               I lyset af de indhøstede erfaringer er det nødvendigt at præcisere visse krav, der gælder for lokale assistenter inden for rammerne af en ansættelseskontrakt, navnlig kravene vedrørende afstanden mellem deres bopælssted og arbejdssted, udførelsen af ekstern virksomhed og opstilling til valg.

               (11)

               Der bør fastsættes en særlig procedure i henhold til de gældende principper for offentlige kontrakter som fastsat i Europa-Parlamentets og Rådets forordning (EU, Euratom) nr. 966/2012 (3) med henblik på godtgørelse af udgifter til tjenesteydelser til en værdi af over 500 EUR. I sådanne tilfælde bør anmodninger om godtgørelse indgives sammen med et overslag og et kontraktudkast, som tydeligt definerer arten af de tjenesteydelser, der skal leveres. Desuden bør det i forbindelse med tjenesteydelser til en værdi af over 60 000 EUR påvises, at det økonomisk mest fordelagtige bud ud af i alt mindst tre bud er blevet udvalgt.

               (12)

               Bestemmelserne om interessekonflikter bør ændres for at præcisere forbuddet mod finansiering af politiske aktiviteter eller personlige udgifter.

               (13)

               Endvidere er det hensigtsmæssigt at foretage visse ændringer i artikel 46 i gennemførelsesbestemmelserne, som vedrører ophør af retten til overgangsgodtgørelse, når et medlem overtager et mandat i et andet parlament eller et offentligt embede, på grundlag af de erfaringer, der er gjort ved udgangen af den syvende valgperiode, og behovet for at sikre, at gennemførelsesbestemmelserne fuldt ud afspejler målsætninger og kontekst i de relevante bestemmelser i statutten, særlig artikel 9, stk. 2, artikel 11 og artikel 13, under hensyntagen til princippet om forbuddet mod akkumulering af udbetalinger fra offentlige midler; derfor bør de beløb, som et medlem modtager for at varetage et mandat i et andet parlament eller et offentligt embede, med undtagelse af en eventuel godtgørelse af faktisk afholdte udgifter, modregnes i den overgangsgodtgørelse, som Europa-Parlamentet udbetaler, således som det i øjeblikket er tilfældet i forbindelse med parallelle vederlag, jf. statuttens artikel 11. Denne nye ordning bør for at sikre en konsekvent gennemførelse finde anvendelse fra begyndelsen af den indeværende valgperiode –

         TRUFFET FØLGENDE AFGØRELSE:
   Artikel 1
   I gennemførelsesbestemmelserne foretages følgende ændringer:

               1)

               I artikel 33 foretages følgende ændringer:

                           a)

                           Stk. 3 affattes således:
                           »3.   Parlamentet godtgør udgifterne under medlemmernes mandatperiode. Kun udgifter, der er afholdt højst 30 dage forud for indgivelsen af anmodningen om godtgørelse i henhold til dette kapitel, kan godtgøres.«

                           b)

                           Stk. 4 affattes således:
                           »4.   Den maksimale månedlige godtgørelse af udgifter til alle de i artikel 34 omhandlede personlige medarbejdere udgør 22 879 EUR med virkning fra den 1. januar 2016.«

               2)

               I artikel 34 foretages følgende ændringer:

                           a)

                           Stk. 2 affattes således:
                           »2.   Flere medlemmer kan efter skriftlig aftale danne en gruppe, som i fællesskab ansætter eller benytter tjenesteydelserne fra en eller flere assistenter, jf. stk. 1. I så fald udpeges der blandt de pågældende medlemmer et eller flere medlemmer med beføjelse til at underskrive kontrakten eller indgive en anmodning om ansættelse på gruppens vegne.
                           Medlemmerne indgiver en skriftlig erklæring til den kompetente tjenestegren om fastlæggelsen af de respektive andele, som skal fratrækkes det beløb, der er fastsat i artikel 33, stk. 4.«

                           b)

                           Stk. 5 affattes således:
                           »5.   Medlemmerne kan også benytte fysiske eller juridiske personer, der er tjenesteydere, til levering af lejlighedsvise og klart definerede ydelser, der er direkte forbundet med udøvelsen af deres parlamentariske mandat, på de betingelser, der er fastsat i dette kapitel.«

                           c)

                           Stk. 7 og 8 affattes således:
                           »7.   Præsidiet fastlægger en liste over godtgørelsesberettigede udgifter til medlemsassistance.
                           8.   Navne på assistenter og praktikanter samt navne eller firmanavne på tjenesteydere og betalingsagenter offentliggøres, så længe kontrakten løber, på Europa-Parlamentets websted sammen med navnet på det eller de medlemmer, de assisterer.
                           Disse assistenter, praktikanter, tjenesteydere og betalingsagenter kan, med behørig begrundelse i hensynet til deres sikkerhed, skriftligt anmode om, at deres navn eller firmanavn ikke offentliggøres på Europa-Parlamentets websted. Generalsekretæren afgør, om en sådan anmodning skal efterkommes.«

                           d)

                           Følgende stykker indsættes:
                           »9.   Antallet af gældende kontrakter mellem et medlem og akkrediterede assistenter må ikke på noget tidspunkt overstige tre, uanset varigheden af det arbejde, der er indgået kontrakt om. Denne grænse kan hæves til fire, hvis Parlamentets formand udtrykkeligt giver tilladelse til at gøre en undtagelse, efter at den kompetente tjenestegren har kontrolleret, at det pågældende medlem har et tilstrækkeligt kontorareal til at overholde de standarder, der gælder for anvendelsen af Parlamentets bygninger, under samtidig hensyntagen til det antal praktikanter, der måtte være til stede.
                           10.   Mindst 25 % af det beløb, der er fastsat i artikel 33, stk. 4, er øremærket til at dække udgifter i henhold til afsnit VII i ansættelsesvilkårene for de øvrige ansatte i Den Europæiske Union. Derfor må samtlige udgifter til assistenter, der bliver afholdt ud over udgifterne i henhold til afsnit VII i ansættelsesvilkårene for de øvrige ansatte i Den Europæiske Union, ikke tilsammen overstige 75 % af det beløb, der er fastsat i artikel 33, stk. 4.
                           Endvidere må udgifter i forbindelse med levering af de tjenesteydelser, der er omhandlet i artikel 34, ikke overstige 25 % af det beløb, der er fastsat i artikel 33, stk. 4.
                           Disse grænser beregnes kumulativt pr. regnskabsår på grundlag af de månedlige beløb, der er fastsat i artikel 33, stk. 4, samt en eventuel uudnyttet saldo, der er fremført til det følgende regnskabsår efter artikel 33, stk. 6, pro rata.
                           11.   Parlamentet godtgør udgifter til lokale assistenters bruttoløn eller -vederlag, ekskl. moms, op til månedlige lofter, der fastsættes af Præsidiet i overensstemmelse med stk. 12. Præsidiet kan foretage en årlig justering af lofterne. De gældende lofter offentliggøres på Parlamentets websted.
                           12.   Lofterne svarer til referencebeløbet multipliceret med tre. Referencebeløbet er en tolvtedel af det beløb, som Eurostat har offentliggjort som værende den gennemsnitlige årlige bruttoløn for personer i fuldtidsbeskæftigelse i den medlemsstat, hvor det pågældende medlem er valgt.
                           De lofter, der beregnes på denne måde, kan imidlertid ikke være lavere end grundlønnen for en akkrediteret parlamentarisk assistent i lønklasse 6 eller højere end grundlønnen for en akkrediteret parlamentarisk assistent i lønklasse 19.
                           En eventuel bonus godtgøres kun op til de ovennævnte lofter beregnet på årsbasis.
                           Lofterne reduceres pro rata, når den lokale assistent arbejder på deltid, eller når den lokale assistent ikke arbejder hele måneden.«

               3)

               Artikel 35, stk. 3, affattes således:
               »3.   Et medlem indgår en individuel aftale med en betalingsagent efter eget valg, som opfylder kravene i stk. 2.
               Udgifterne til betalingsagenter, jf. stk. 1, er dækket af den godtgørelse, der er fastsat i artikel 33, stk. 4, og er ikke underlagt begrænsningen i artikel 34, stk. 10, for så vidt angår tjenesteydelser.
               Vederlaget til betalingsagenten, ekskl. moms, må ikke overstige 10 % af lønomkostninger, vederlag og godtgørelser til de lokale assistenter, tjenesteydere og praktikanter, for hvis betaling betalingsagenten er ansvarlig, og må heller ikke overstige 4 % af det beløb, der er fastsat i artikel 33, stk. 4.
               Maksimumsgrænserne for betalingsagenters vederlag tages op til revision kumulativt pr. kalenderår i forhold til længden af deres kontrakt.«

               4)

               Artikel 38 affattes således:
               »Artikel 38
               Dokumenter, der skal forelægges i forbindelse med en ansættelseskontrakt
               Anmodninger om godtgørelse af udgifter til en ansættelseskontrakt skal indeholde følgende:

                           a)

                           den originale ansættelseskontrakt, som medlemmet har indgået med sin lokale assistent

                           b)

                           en detaljeret jobbeskrivelse og den præcise adresse, hvor arbejdsopgaverne udføres

                           c)

                           en detaljeret opgørelse over lønnen, arbejdsgiver- og lønmodtagerbidrag til social sikring og andre udgifter, der må forventes at skulle betales eller godtgøres i løbet af kalenderåret og ved kontraktens ophør, idet der tages hensyn til nationale bestemmelser, herunder bestemmelserne om mindsteløn, og kontraktretlige forpligtelser, herunder eventuelle udgifter i forbindelse med tjenesterejser

                           d)

                           en bekræftet genpart af gyldig legitimation for den lokale assistent

                           e)

                           dokumentation for den lokale assistents sædvanlige bopæl

                           f)

                           dokumentation for den lokale assistents kvalifikationer og erhvervserfaring og

                           g)

                           en erklæring, der er behørigt kontrasigneret af medlemmet, og som bekræfter, at den lokale assistent i hele kontraktens løbetid forpligter sig til ikke, hverken direkte eller indirekte, at udføre aktiviteter – selv ikke aktiviteter, som ikke giver assistenten ret til et vederlag – for en organisation, som forfølger politiske mål, som f.eks. et politisk parti, en politisk stiftelse eller bevægelse eller en parlamentarisk politisk gruppe, såfremt sådanne aktiviteter kan gribe forstyrrende ind i assistentens udførelse af sine arbejdsopgaver i denne egenskab eller give anledning til interessekonflikter.«

               5)

               Artikel 39 affattes således:
               »Artikel 39
               Regularisering af regnskaber
               1.   Betalingsagenten fremsender, for hver enkelt af de ansatte lokale assistenter, senest den 31. marts i året efter Parlamentets relevante regnskabsår en opgørelse over de udgifter, der er afholdt til løn, skat og arbejdsgivers og lønmodtagers socialsikringsbidrag samt alle andre godtgørelsesberettigede udgifter, til den kompetente tjenestegren, navnlig med henblik på regularisering af de forskud, der er udbetalt. Betalingsagenten forelægger endvidere dokumentation for, at de pågældende lokale assistenter er tilsluttet en social sikringsordning, og at det pågældende medlem er arbejdsgiveren, samt et bevis for, at der er tegnet en arbejdsulykkesforsikring, såfremt der i den gældende nationale lovgivning stilles krav herom. Agenten attesterer også, at alle de forpligtelser, der følger af den pågældende nationale lovgivning, er indfriet.
               I tilfælde af ophør af kontrakten mellem betalingsagenten og medlemmet og ved udløbet af medlemmets mandat skal disse forpligtelser være indfriet senest inden for tre måneder.
               De i det første afsnit omhandlede opgørelser udformes i henhold til Parlamentets specifikationer.
               2.   Når de i stk. 1 nævnte opgørelser er kontrolleret, sender den kompetente tjenestegren en meddelelse til betalingsagenten med kopi til medlemmet, hvori det fastslås, om de foretagne betalinger er forskriftsmæssige, idet det i givet fald anføres, hvilke dokumenter der endnu mangler og skal fremsendes.
               Såfremt det i meddelelsen fastslås, at betalingerne ikke er forskriftsmæssige, skal de dokumenter, der er nødvendige for at korrigere dette, fremsendes til den kompetente tjenestegren inden for en frist på én måned at regne fra meddelelsen. Hvis dette ikke sker, finder artikel 67 og 68 anvendelse.«

               6)

               Følgende artikel indsættes:
               »Artikel 39a
               Forpligtelser vedrørende ansættelseskontrakter
               1.   Betalingsagenten opbevarer i det tidsrum, der er fastlagt i den gældende nationale lovgivning, og i mindst et år efter udløbet af den pågældende valgperiode, kopier af lønsedler med angivelse af de beløb, der er betalt i løn, skat og arbejdsgivers og lønmodtagers socialsikringsbidrag. Ophører kontrakten med betalingsagenten inden udløbet af medlemmets mandat, fremsendes der omgående en bekræftet kopi af ovennævnte dokumentation til den nye betalingsagent, som medlemmet har valgt, jf. artikel 35, stk. 3.
               2.   Assistenter afholder sig fra handlinger, der kan bringe dem i et modsætningsforhold til de assisterede medlemmers interesser og til Parlamentets interesser. De underretter omgående det pågældende medlem, hvis de har planer om at deltage i lønnede eller ulønnede eksterne aktiviteter eller at stille op til valg.
               De skal have bopæl inden for en sådan afstand fra deres arbejdssted, at det er foreneligt med en korrekt udførelse af deres arbejdsopgaver.
               3.   Medlemmet underretter omgående den kompetente tjenestegren om eventuelle ændringer i ansættelsesvilkårene, der har konsekvenser for udgifterne til assistenter, og om planer fra assistenternes side om at deltage i eksterne aktiviteter eller stille op til valg. Medlemmet sikrer sig, at eksterne aktiviteter og opstilling til valg ikke stiller sig hindrende i vejen for assistenternes udførelse af deres arbejdsopgaver og heller ikke er i modstrid med Unionens finansielle interesser. Den kompetente tjenestegren kan kræve at få forelagt dokumentation for, hvilke aftaler der er indgået med de pågældende assistenter i denne forbindelse.
               4.   Lokale assistenter, der har til hensigt at stille op til valg, skal overholde den nationale lovgivning om valgkampagner. Assistenterne er på årlig ferie eller orlov uden betaling som minimum under den officielle kampagne. Hvis de bliver valgt, ophører godtgørelsen af udgifter i forhold til dem, medmindre de kan dokumentere, at deres mandat er foreneligt med udførelsen af deres arbejdsopgaver som parlamentariske assistenter.
               5.   Kontrakter mellem medlemmer og assistenter skal omfatte de forpligtelser, der følger af stk. 2 og 4.«

               7)

               Artikel 41 affattes således:
               »Artikel 41
               Dokumenter, der skal forelægges i forbindelse med en tjenesteydelsesaftale
               1.   Forud for indgåelsen af en kontrakt om levering af tjenesteydelser indgives der en anmodning om godtgørelse af udgifter bortset fra tilfælde af lejlighedsvise tjenesteydelser til en værdi af højst 500 EUR, inkl. moms, og denne anmodning skal indeholde følgende:

                           a)

                           et overslag og et udkast til den kontrakt, medlemmet har til hensigt at indgå med en tjenesteyder, og som klart definerer arten af de ydelser, der skal leveres

                           b)

                           i tilfælde af tjenesteydelser til en værdi af over 60 000 EUR, inkl. moms, en begrundelse for det udvalgte bud, som skal være det økonomisk mest fordelagtige af mindst tre bud fra fuldstændig uafhængige leverandører, idet der ud over prisen tages hensyn til buddets kvalitet og sociale aspekter; denne tærskelværdi finder anvendelse kumulativt i forbindelse med successive kontrakter om tilsvarende tjenesteydelser fra den samme tjenesteyder

                           c)

                           i tilfælde af tjenesteydere, som er juridiske personer, en kopi af deres indregistrering i handelsregistret eller et tilsvarende dokument sammen med vedtægterne eller, i tilfælde af tjenesteydere, der er fysiske personer, de dokumenter, der er anført i artikel 38, litra d)-f), og, bortset fra i forbindelse med lejlighedsvise kontrakter, også i nævnte artikels litra g)

                           d)

                           i tilfælde af tjenesteydere, der er juridiske personer, en erklæring om, at der ikke foreligger interessekonflikter, og som bekræfter, at ingen af de personer, der er involveret i at levere tjenesteydelser, er en assistent i den i artikel 34 anvendte betydning eller tilhører en af de i artikel 43, litra d), nævnte kategorier.

                     2.   Udgifter til tjenesteydelser godtgøres ved, at medlemmet forelægger den kompetente tjenestegren en detaljeret faktura eller beregning af vederlag for den leverede ydelse og en kopi af den kontrakt, der er indgået med tjenesteyderen. Fakturaen eller beregningen af vederlag skal være ledsaget af medlemmets bekræftelse af, at den pågældende tjenesteydelse faktisk er blevet leveret. Efter anmodning fra den kompetente tjenestegren forelægger medlemmet også de vigtigste bilag.
               Når det drejer sig om tjenesteydelser, som helt eller delvist er fritaget for moms, kan den kompetente tjenestegren anmode betalingsagenten om at bekræfte retsgrundlaget for denne undtagelse.«

               8)

               I artikel 43 foretages følgende ændringer:

                           a)

                           Litra a) affattes således:

                                       »a)

                                       til finansiering af kontrakter, der er indgået med en organisation, som forfølger politiske mål, som f.eks. et politisk parti, en politisk stiftelse eller bevægelse eller en parlamentarisk politisk gruppe«

                           b)

                           Litra d) affattes således:

                                       »d)

                                       til finansiering af kontrakter, der muliggør ansættelse eller benyttelse af tjenesteydelser leveret af medlemmernes ægtefæller eller partnere i et fast forhold eller af deres forældre, børn, brødre eller søstre eller, generelt, giver anledning til en mulig interessekonflikt som defineret i artikel 62, stk. 1a.«

               9)

               I artikel 46 foretages følgende ændringer:

                           a)

                           Stk. 1, 2 og 3, affattes således:
                           »1.   Tidligere medlemmer har ret til en overgangsgodtgørelse. Hvis de har et mandat i et andet parlament eller bestrider et offentligt embede, bliver den løn, som de har ret til at modtage, modregnet i overgangsgodtgørelsen.
                           2.   Artikel 2, stk. 3, finder tilsvarende anvendelse på overgangsgodtgørelsen.
                           3.   I denne artikel forstås ved et »andet parlament« ethvert parlament med lovgivningskompetence i en medlemsstat.«

                           b)

                           Indledningen til stk. 4 affattes således:
                           »4.   I denne artikel forstås ved »offentligt embede« udøvelsen af følgende embeder:«

                           c)

                           Stk. 4, litra c), affattes således:

                                       »c)

                                       højtstående embedsmænd, tjenestemænd eller medlemmer af en EU-institution.«

               10)

               Artikel 48, stk. 1, affattes således:
               »1.   For at få udbetalt overgangsgodtgørelsen skal det tidligere medlem senest tre måneder efter sit mandats ophør indgive en anmodning herom til generalsekretæren, vedlagt en skriftlig erklæring om, hvorvidt han/hun varetager nogle af de i artikel 46 omhandlede forpligtelser.«

               11)

               Artikel 61, stk. 1, affattes således:
               »1.   Disse gennemførelsesbestemmelser såvel som enhver anmodning om betaling, der indgives i henhold til disse gennemførelsesbestemmelser, skal overholde bestemmelserne i Europa-Parlamentets og Rådets (4) forordning (EU, Euratom) nr. 966/2012 og Kommissionens delegerede forordning (EU) nr. 1268/2012 (5).

                  (4)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1)."

                  (5)  Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).«"

               12)

               I artikel 62 indsættes følgende stykke:
               »1a.   Medlemmer, der er involveret i budgettets gennemførelse, må ikke handle på en måde, der bringer deres egne interesser i konflikt med Unionens finansielle interesser.
               Der foreligger en interessekonflikt, når et medlems handlinger på utilbørlig vis er påvirket af hensyn til familie, følelsesmæssige forhold, økonomiske interesser eller enhver anden form for delt interesse med en modtager.«

               13)

               Artikel 78 affattes således:
               »Artikel 78
               Overgangsordninger for kontrakter med lokale assistenter og betalingsagenter
               1.   Bestemmelserne i artikel 34 og 35, som ændret ved Præsidiets afgørelse af 26. oktober 2015, om antallet af assistenter og aflønning af assistenter og betalingsagenter har ingen konsekvenser for kontrakter, som stadig er gyldige, forudsat at anmodninger om godtgørelse af udgifter i forbindelse med disse kontrakter er blevet indgivet til den kompetente tjenestegren inden den 27. oktober 2015.
               2.   Kontrakter af den type, der er omhandlet i stk. 1, kan kun forlænges eller ændres i overensstemmelse med bestemmelserne i afsnit I, kapitel 5.«

         Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   Denne afgørelse anvendes fra den 1. januar 2016 med undtagelse af artikel 1, stk. 9 og 10, der anvendes fra den 1. juli 2014.

      (1)  Europa-Parlamentets afgørelse 2005/684/EF, Euratom af 28. september 2005 om vedtagelse af statutten for Europa-Parlamentets medlemmer (EUT L 262 af 7.10.2005, s. 1).

      (2)  Europa-Parlamentets Præsidiums afgørelse af 19. maj og 9. juli 2008 om gennemførelsesbestemmelser til statutten for Europa-Parlamentets medlemmer (EUT C 159 af 13.7.2009, s. 1).

      (3)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).


title: Styrelsesrådets beslutning af 20. januar 2016 om revision af Den Europæiske Investeringsbanks forretningsorden for at afspejle styrkelsen af EIB's forvaltning [2016/772]

text:
               18.5.2016

               DA

               Den Europæiske Unions Tidende

               L 127/55

         STYRELSESRÅDETS BESLUTNING
   af 20. januar 2016
   om revision af Den Europæiske Investeringsbanks forretningsorden for at afspejle styrkelsen af EIB's forvaltning [2016/772]
   STYRELSESRÅDET FOR DEN EUROPÆISKE INVESTERINGSBANK HAR —
   UNDER HENVISNING TIL

               (1)

               vedtægternes artikel 7, stk. 3, litra h, i henhold til hvilken styrelsesrådet skal godkende Bankens forretningsorden,

               (2)

               vedtægternes artikel 11, stk. 1, i henhold til hvilken styrelsesrådet udnævner medlemmerne af direktionen efter forslag fra bestyrelsen, og

               (3)

               vedtægternes artikel 11, stk. 2, i henhold til hvilken styrelsesrådet med kvalificeret flertal kan vedtage at afskedige et medlem af direktionen,

         og ud fra følgende betragtninger:
   Banken ønsker at styrke den rolle, udvalget vedrørende deontologi og compliance spiller, samt dens interne regler vedrørende udnævnelse og eventuel suspendering af medlemmer af Bankens direktion.
   Den rolle, udvalget vedrørende deontologi og compliance spiller, bør styrkes ved indførelse af muligheden for, at dette udvalg kan afgive udtalelser om ethvert etisk spørgsmål vedrørende et medlem af direktionen eller af bestyrelsen.
   Styrelsesrådet, der i henhold til vedtægterne er det kompetente organ til at træffe beslutning om afskedigelse af medlemmer fra Bankens direktion, kan også beslutte midlertidigt at suspendere et medlem af direktionen.
   Det er ønskeligt at uddelegere denne beføjelse til at suspendere medlemmer af direktionen under nærmere definerede omstændigheder og i et begrænset tidsrum for at give Banken mulighed for at reagere hurtigt i ekstraordinære situationer. Den foreslåede mekanisme indeholder bestemmelser om uddelegering af denne beføjelse til formanden for Banken efter aftale med styrelsesrådets formand, eller, i sager vedrørende formanden for Banken, til styrelsesrådets formand.
   Forud for en sådan beslutning om suspendering vil en høring af udvalget vedrørende deontologi og compliance finde sted.
   De procedurer, der finder anvendelse, er fastsat i en ny artikel 23b i Bankens forretningsorden.
   Inden for de rammer, der er fastlagt med ovennævnte regler, uddelegeres vedtagelsen af supplerende gennemførelsesbestemmelser for både suspenderings- og afskedigelsesprocedurer til bestyrelsen.
   Ovennævnte regler skal vedtages med kvalificeret flertal af styrelsesrådet på baggrund af vedtægternes artikel 11, stk. 2.
   For at støtte Bankens styrelsesråd i deres beslutning om udnævnelse af medlemmer til direktionen skal der oprettes et ad hoc-rådgivende udvalg, der afgiver ikke-bindende udtalelser.
   For at lette beslutningsprocessen vedrørende sådanne udnævnelser og som reaktion på den seneste udvikling inden for bedste bankpraksis skal der indføres visse kriterier vedrørende afgørelsen om udnævnelse i Bankens forretningsorden.
   Der er behov for en række tekniske ændringer i artikel 11, stk. 3, i forretningsordenen, som har til formål at sikre, at de forskellige udvalg under bestyrelsen, som for eksempel udvalget vedrørende risikopolitik, fungerer tilfredsstillende —
   TRUFFET FØLGENDE BESLUTNING med kvalificeret flertal:

               1)

               Artikel 11, stk. 3, og artikel 11, stk. 4, i Bankens forretningsorden ændres, og to nye artikler, artikel 23a og 23b, indsættes i Bankens forretningsorden, således som anført i dokument 16/01.

               2)

               Den ændrede forretningsorden træder i kraft 120 dage efter godkendelse af nærværende beslutning eller den 1. september 2016, alt efter hvilken dato der er den seneste.

               3)

               Den ændrede forretningsorden offentliggøres i Den Europæiske Unions Tidende.

            For styrelsesrådet

         H.-J. SCHELLING

            Formand

         K. TRÖMEL

            Sekretær

      BILAG
      Forretningsorden for Den Europæiske Investeringsbank godkendt af styrelsesrådet den 4. december 1958 og ændret den 15. januar 1973, den 9. januar 1981, den 15. februar 1986, den 6. april 1995, den 19. juni 1995, den 9. juni 1997, den 5. juni 2000, den 7. marts 2002, den 1. maj 2004, den 12. maj 2010, den 25. april 2012, den 26. april 2013 og den 20. januar 2016.
      KAPITEL I

         REGNSKABSÅR

      Artikel 1
      Bankens regnskabsår begynder den 1. januar og slutter den 31. december hvert år.
      KAPITEL II

         STYRELSESRÅDET

      Artikel 2
      1.   Styrelsesrådet indkaldes af sin formand på dennes initiativ eller på initiativ af ét af sine medlemmer. Formanden for Bankens direktion kan på eget initiativ eller efter anmodning fra bestyrelsen anmode styrelsesrådets formand om at indkalde styrelsesrådet.
      2.   Styrelsesrådet holder hvert år et årsmøde med henblik på gennemgang af årsberetningen og fastlæggelse af Bankens generelle retningslinjer.
      3.   Styrelsesrådet kan beslutte at godkende årsrapporten, der omfatter regnskabet (balancen, resultatopgørelsen, balancen for Den Særlige Afdeling, noterne til årsregnskabet, herunder i dets konsoliderede version, og alle andre oplysninger, der anses for nødvendige for at kunne vurdere Bankens økonomiske stilling eller resultater), uden for årsmødet, herunder ved skriftlig procedure.
      4.   Medlemmerne af direktionen kan indbydes til at deltage i styrelsesrådets møder. Medlemmerne af bestyrelsen, direktionen og revisionsudvalget deltager i styrelsesrådets årsmøde.
      Artikel 3
      1.   Indkaldelser til styrelsesrådsmøder skal udsendes mindst tredive dage før mødedagen.
      2.   Styrelsesrådsmedlemmerne skal være i besiddelse af dagsordenen og de dertil hørende dokumenter mindst tyve dage før mødet.
      3.   Hvert styrelsesrådsmedlem kan anmode om optagelse af punkter på dagsordenen for et styrelsesrådsmøde, såfremt han fremsætter sin anmodning skriftligt over for formanden for styrelsesrådet mindst femten dage før mødet.
      4.   De i ovenstående afsnit nævnte frister kan fraviges, såfremt alle styrelsesrådsmedlemmer samtykker deri, eller i sager af hastende karakter af formanden for styrelsesrådet efter anmodning fra formanden for Bankens direktion.
      Artikel 4
      Styrelsesrådets beslutninger træffes i overensstemmelse med artikel 8 i vedtægterne for Den Europæiske Investeringsbank (herefter »vedtægterne«).
      Artikel 5
      1.   Styrelsesrådets formand og formanden for bestyrelsen kan lade beslutninger komme til afstemning per korrespondance.
      2.   Beslutningen betragtes som vedtaget, når styrelsesrådets sekretariat har modtaget et tilstrækkeligt antal stemmer for beslutningen.
      3.   Afstemningen per korrespondance, i givet fald ved en procedure med stiltiende godkendelse, er den procedure, der normalt anvendes ved udnævnelse af medlemmer til bestyrelsen, direktionen eller revisionsudvalget.
      4.   Styrelsesrådet kan, bortset fra ved kompetencer der kræver enstemmighed eller kvalificeret flertal, på forslag fra bestyrelsen, vedtage beslutninger ved en procedure med stiltiende godkendelse. En beslutning ved proceduren med stiltiende godkendelse betragtes som vedtaget inden seks uger, efter at der er udsendt meddelelse herom, medmindre halvdelen af rådets medlemmer, eller et antal medlemmer, der repræsenterer mere end halvdelen af den tegnede kapital, har givet udtryk for manglende samtykke.
      Hvert styrelsesrådsmedlem kan anmode om afbrydelse af proceduren med stiltiende godkendelse.
      Artikel 6
      Hvert styrelsesrådsmedlem kan modtage skriftlig fuldmagt fra ét andet medlem til at repræsentere ham på et styrelsesrådsmøde og til at stemme i hans sted.
      Artikel 7
      1.   Formandskabet varetages af styrelsesrådsmedlemmerne på skift i overensstemmelse med medlemsstaternes protokolrækkefølge som fastlagt af Rådet for Den Europæiske Union.
      2.   Et styrelsesrådsmedlems formandskab udløber ved afslutningen på den dag, hvor enten årsmødet afholdes, eller hvor regnskabet for det foregående regnskabsår godkendes, alt efter hvilken dato, der er den seneste. Det nye formandskab begynder den følgende dag.
      Artikel 8
      Der føres protokol over styrelsesrådets forhandlinger. Protokollen underskrives af formanden og sekretæren.
      Artikel 9
      Hvert styrelsesrådsmedlem er berettiget til at benytte et af Unionens officielle sprog. Han kan forlange, at hvert dokument, som er genstand for forhandlinger i styrelsesrådet, affattes på det sprog, han udpeger.
      Artikel 10
      Skrivelser til styrelsesrådet skal adresseres til styrelsesrådets sekretariat i Bankens hovedsæde.
      KAPITEL III

         BESTYRELSEN

      Artikel 11
      1.   Bestyrelsen mødes mindst seks gange årlig og fastsætter ved hvert møde datoen for det næste møde.
      2.   Såfremt en tredjedel af de stemmeberettigede medlemmer anmoder derom, eller hvis formanden skønner det nødvendigt, indkalder formanden bestyrelsen til møde før den fastsatte dato.
      3.   Der nedsættes som led i dens beføjelser og i overensstemmelse med forretningsordenens artikel 18 i bestyrelsen et udvalg vedrørende personaleaflønninger og budget, der skal varetage på forhånd identificerede emner og fremsætte ikke-bindende udtalelser for bestyrelsen med henblik på at lette beslutningsproceduren.
      Bestyrelsen kan som led i sine kompetencer og i henhold til denne forretningsordens artikel 18 træffe beslutning om at nedsætte et udvalg vedrørende risikopolitik og et udvalg vedrørende politik i forbindelse med kapitalinteresser, for hvilke udnævnelsen af medlemmerne og funktionsreglerne bestemmes i dokumentet om deres nedsættelse. Disse udvalg kan afholde fællesmøder, når det er relevant, og invitere revisionsudvalget til et møde. De fremsætter anbefalinger og ikke-bindende udtalelser for bestyrelsen for at lette beslutningsproceduren.
      De i dette afsnit nævnte udvalg består af nogle af bestyrelsesmedlemmerne eller deres suppleanter.
      Formanden varetager og skal være berettiget til at uddelegere formandskabet for ovennævnte udvalg til et medlem af bestyrelsen eller til en næstformand. Generalsekretæren skal varetage sekretariatsfunktionen for ovennævnte udvalg.
      4.   Der nedsættes et udvalg vedrørende deontologi og compliance bestående af de fire bestyrelsesmedlemmer, der har den største anciennitet, og som frivilligt ønsker at deltage heri, samt formanden for revisionsudvalget. Udvalget ledes af bestyrelsesmedlemmet med den største anciennitet, og udvalgets formand udnævnes for en treårig periode, som kan fornys i overensstemmelse med de betingelser, der er fastlagt i funktionsreglerne for udvalget. Udvalget vedrørende deontologi og compliance skal:

                  —

                  udtale sig om enhver potentiel interessekonflikt for et medlem eller et tidligere medlem af bestyrelsen eller direktionen samt såfremt medlemmet selv ønsker det, et medlem af revisionsudvalget

                  —

                  afgive udtalelser om etiske spørgsmål vedrørende et medlem eller et tidligere medlem af bestyrelsen eller direktionen

                  —

                  udøve enhver anden beføjelse i henhold til disse regler.

            Det anvender de retsregler, der er vedtaget af styrelsesrådet vedrørende uforenelighed med funktionerne. Udvalget underretter bestyrelsen og styrelsesrådet om de trufne beslutninger.
      Den ansvarlige for compliancefunktionen deltager i udvalgets møder uden stemmeret.
      Generalinspektøren skal deltage i udvalgets møder uden stemmeret i tilfælde af drøftelse af sager vedrørende svig, som f.eks. anliggender vedrørende EIB's politik for bekæmpelse af svig med senere ændringer.
      Styrelsesrådet vedtager funktionsreglerne for udvalget vedrørende deontologi og compliance.
      Artikel 12
      1.   Indkaldelser til bestyrelsesmøder skal i princippet udsendes mindst femten dage før mødedagen tillige med angivelse af dagsordenen.
      2.   Bestyrelsesmedlemmerne skal være i besiddelse af dokumenterne mindst ti hverdage før mødet. Banken kan anvende elektronisk fremsendelse.
      3.   Hvert bestyrelsesmedlem kan anmode om optagelse af punkter på dagsordenen for et bestyrelsesmøde, såfremt han fremsætter sin anmodning skriftligt over for formanden for bestyrelsen mindst fem dage før mødet.
      4.   I sager af hastende karakter kan formanden straks indkalde bestyrelsen eller gyldigt lade en beslutning blive truffet per korrespondance. Han kan ligeledes anvende proceduren med stiltiende godkendelse på de betingelser, der er fastsat af bestyrelsen.
      Artikel 13
      Hvert bestyrelsesmedlem er berettiget til at benytte en af Unionens officielle sprog. Han kan forlange, at hvert dokument, som er genstand for forhandlinger i bestyrelsen, affattes på det sprog, han udpeger.
      Artikel 14
      1.   Suppleanterne kan deltage i bestyrelsens møder. Suppleanter, der er udpeget af en stat eller efter fælles aftale af flere stater eller af Kommissionen, kan træde i stedet for medlemmer, der er udpeget henholdsvis af denne stat, af en af disse stater eller af Kommissionen. Suppleanterne har ikke stemmeret, medmindre de træder i stedet for et eller flere medlemmer, eller dersom de har modtaget fuldmagt til at stemme i overensstemmelse med bestemmelserne i denne artikels stk. 5.
      2.   Såfremt vedtægternes artikel 9, stk. 2, bestemmer, at en stat udpeger et medlem og to suppleanter, skal medlemmet angive, hvilken suppleant der fortrinsvis skal repræsentere ham, når han er forhindret i at deltage, i modsat fald vil reglerne i efterfølgende afsnit finde anvendelse.
      3.   Såfremt vedtægternes artikel 9, stk. 2, bestemmer, at flere medlemsstater hver udpeger et medlem på den ene side og flere suppleanter i fællesskab på den anden side, skal de bestemme, hvilken suppleant der skal fungere som medlem i tilfælde af, at medlemmet er forhindret, i fravær af en udtrykkelig uddelegering i overensstemmelse efter nedenstående rækkefølge:

                  a)

                  den, der blev besluttet ved udpegning eller udnævnelse af suppleanterne

                  b)

                  den, der har den største anciennitet

                  c)

                  den ældste.

            4.   Hvis et medlem fratræder eller afgår ved døden, træder den suppleant, der er bestemt i henhold til reglerne i punkterne a), b) og c) i ovenstående afsnit, i stedet, indtil et nyt medlem udnævnes af styrelsesrådet.
      5.   Når et medlem, der er forhindret i at deltage, ikke kan lade sig repræsentere ved en suppleant, kan han skriftligt delegere sin stemme til et andet bestyrelsesmedlem.
      6.   Et bestyrelsesmedlem kan ikke disponere over mere end to stemmer.
      Artikel 15
      1.   Det i vedtægternes artikel 10, stk. 2, omtalte antal stemmeberettigede medlemmer, hvis tilstedeværelse er påkrævet for beslutningsdygtighed, fastsættes til atten.
      2.   Bestyrelsens beslutninger træffes i henhold til vedtægternes artikel 10, stk. 2.
      3.   Ved enstemmighed i vedtægternes artikel 19, stk. 5 og 6, forstås samtlige stemmer for fra medlemmer med stemmeret, der er til stede eller repræsenteret.
      Artikel 16
      1.   I overensstemmelse med vedtægternes artikel 9, stk. 2, afsnit 4, udpeger bestyrelsen ved selvsupplering seks eksperter uden stemmeret: tre som medlemmer og tre som suppleanter.
      2.   Formanden stiller over for bestyrelsen forslag om medlemmer og suppleanter for en periode, der udløber ved ophøret af bestyrelsesmedlemmernes mandat.
      3.   Disse kandidater udvælges blandt personer med kvalifikationer og dokumenteret erfaring inden for området, der er relevant for Bankens aktiviteter.
      4.   Bestyrelsen godkender formandens forslag i henhold til vedtægternes artikel 10, stk. 2, første sætning.
      5.   Eksperterne udpeget ved selvsupplering har samme rettigheder og forpligtelser som andre bestyrelsesmedlemmer uden stemmeret.
      Artikel 17
      Der føres protokol over bestyrelsesmøderne. Protokollen underskrives af såvel formanden for vedkommende møde som formanden for det møde, på hvilket protokollen godkendes, og mødets sekretær.
      Artikel 18
      1.   Bestyrelsen udøver i henhold til vedtægternes artikel 9, stk. 1, følgende beføjelser:

                  —

                  den træffer på forslag fra direktionen beslutning om de vilkår og betingelser, der udgør de generelle rammebestemmelser for Bankens finansieringer, garantier og udlån, navnlig ved at godkende kriterierne for fastsættelse af rentesatser, provisioner og andre gebyrer

                  —

                  den træffer på forslag af direktionen beslutninger om den generelle politik vedrørende Bankens ledelse

                  —

                  den sikrer sammenhæng i EIB-Gruppens politik og aktiviteter

                  —

                  den godkender de finansierings- og garantitransaktioner, der er foreslået af direktionen

                  —

                  den giver direktionen tilladelse til at foretage lånetransaktioner og likviditetsaktiviteter samt transaktioner med dertil knyttede afledte produkter som led i de globale programmer, den fastsætter

                  —

                  den sikrer Bankens økonomiske balance og kontrol af risici

                  —

                  den udtaler sig om Bankens væsentlige ledelsesdokumenter, der fremlægges af direktionen, navnlig Bankens aktivitetsplan, herunder det tilsvarende årlige budget, samt regnskaber, herunder i deres konsoliderede version, og alt efter tilfældet om deres iværksættelse

                  —

                  den undersøger ethvert forslag fra direktionen til forelæggelse for styrelsesrådet

                  —

                  den vedtager Bankens særlige bestemmelser om aktindsigt

                  —

                  den træffer afgørelse om de bestemmelser, der skal gælde for eksperter, der er valgt ved selvsupplering

                  —

                  den vedtager efter høring af revisionsudvalget de regnskabsprincipper, der skal gælde for Bankens regnskaber.

            2.   Den fører generelt tilsyn med, at Banken administreres på forsvarlig måde, i overensstemmelse med traktaten, vedtægterne og styrelsesrådets retningslinjer samt andre tekster, der regulerer Bankens aktivitet, som led i det hverv, denne er betroet i medfør af traktaten. Bestyrelsen kan i udøvelsen af sine beføjelser anmode om initiativer og forslag fra direktionen.
      3.   Den kan på baggrund af en beslutning, der er truffet med kvalificeret flertal, uddelegere visse af sine beføjelser til direktionen. Den træffer afgørelse om vilkårene og betingelser for denne uddelegering og overvåger gennemførelsen heraf.
      4.   Den udøver enhver anden beføjelse i henhold til vedtægterne og overdrager til direktionen i de regler og beslutninger, den vedtager, de tilknyttede gennemførelsesbeføjelser, idet direktionen i henhold til vedtægternes artikel 11, stk. 3, varetager Bankens løbende forretninger under formandens ledelse og bestyrelsens kontrol.
      Artikel 19
      1.   Bestyrelsesmedlemmerne er berettiget til godtgørelse for rejse- og opholdsomkostninger hidrørende fra deres deltagelse i bestyrelsesmøderne.
      2.   Styrelsesrådet fastsætter mødehonoraret for bestyrelsesmedlemmerne og suppleanterne.
      KAPITEL IV

         DIREKTIONEN

      Artikel 20
      1.   Direktionen er Bankens permanente repræsentations- og beslutningsorgan uden præjudice for vedtægternes bestemmelser.
      2.   Den træder sammen, når Bankens aktivitet kræver det.
      Artikel 21
      1.   Mindst fem medlemmer af direktionens medlemmer skal være til stede, for at de af direktionen trufne beslutninger og fremsatte udtalelser har gyldighed.
      2.   Formanden leder møderne i bestyrelsen, i det i henhold til artikel 11, stk. 3, i denne forretningsorden nedsatte udvalg og i direktionen. Hvis formanden er forhindret, syg eller i en interessekonflikt, træder næstformanden med den længste anciennitet i hans sted. I tilfælde af tilsvarende anciennitet træder den ældste næstformand i hans sted.
      3.   Beslutningerne træffes med simpelt flertal af de tilstedeværende medlemmers afgivne stemmer. I forbindelse med disse afgørelser har hvert medlem en stemme. Formandens stemme er afgørende i tilfælde af stemmelighed blandt direktionens medlemmer.
      4.   Direktionen kan uddelegere vedtagelsen af ledelses- eller administrationsforanstaltninger til formanden eller én eller flere næstformænd inden for de grænser og på de betingelser, der er fastsat i beslutningen om uddelegering. Direktionen underrettes straks om enhver således vedtaget beslutning.
      Direktionen kan uddelegere vedtagelse af andre foranstaltninger i fællesskab til formanden og én eller flere næstformænd inden for de grænser og på de betingelser, der er fastsat i beslutningen om uddelegering, når det på grund af omstændighederne ikke er muligt at træffe en afgørelse i forsamlingen. Direktionen underrettes straks om enhver således vedtaget beslutning.
      5.   Direktionen kan lade beslutninger komme til afstemning per korrespondance. Direktionen kan ligeledes anvende proceduren med stiltiende godkendelse samt i særlige tilfælde telefonkonference på de betingelser, den fastsætter.
      Artikel 22
      Direktionens forhandlinger sammenfattes af sekretæren i en protokol, der godkendes af direktionen og underskrives af formanden for bankens direktion og generalsekretæren.
      Artikel 23
      1.   I henhold til vedtægternes artikel 11, stk. 3 og 7, har direktionen kompetence til at vedtage og iværksætte administrative regler om Bankens organisation og funktionen af dens tjenesteydelser, herunder personalehåndtering, administrative bestemmelser, der gælder for denne, samt tilhørende rettigheder og pligter, uden præjudice for gældende bestemmelser vedrørende personalet. Den holder bestyrelsen underrettet herom.
      2.   Direktionen har ligeledes kompetence til på samme betingelser at indgå enhver aftale med Bankens personale.
      3.   Som led i ovenstående har formanden kompetence til at træffe afgørelse om ethvert individuelt personaleanliggende, indgå forlig, mægle, indgå aftale og generelt foretage det hensigtsmæssige eller nødvendige i Bankens interesse i overensstemmelse med vedtægternes artikel 11, stk. 7.
      Artikel 23a
      1.   Medlemmerne af direktionen skal være uafhængige, kompetente og have erfaring med finansielle anliggender, bankanliggender og/eller EU-anliggender. De skal til enhver tid:

                  —

                  have høj integritet og et godt omdømme

                  —

                  have tilstrækkelig viden, faglig kompetence og erfaring til at udføre deres opgaver.

            Direktionens generelle sammensætning skal søge at afspejle en tilstrækkelig bred vifte af ekspertviden samt kønsdiversitet.
      2.   Der nedsættes et rådgivende udvalg til at afgive en ikke-bindende udtalelse om kandidatens egnethed til at udøve embedet som medlem af direktionen på grundlag af de kriterier, der er fastsat i foranstående afsnit og yderligere specificeret i funktionsreglerne for dette udvalg, før styrelsesrådet foretager de udnævnelser, der er nævnt i vedtægternes artikel 11.1.
      Udvalget består af fem medlemmer uden for Banken, som udpeges af styrelsesrådet efter forslag fra formanden, der er kendetegnet ved uafhængighed, sagkundskab, høj integritet og et godt omdømme. Udvalgets medlemmer skal have relevant erhvervserfaring, navnlig inden for bankvæsen, herunder banktilsyn og/eller finansiel ekspertise i den private eller offentlige sektor og/eller indgående kendskab til EU-anliggender. Udvalgets overordnede sammensætning skal sigte mod at afspejle en tilstrækkelig bred vifte af ekspertviden samt kønsdiversitet. Medlemmer af udvalget udnævnes for en periode på op til seks år og kan genudnævnes én gang.
      Banken skal yde sekretariatsbistand til udvalget. Styrelsesrådet vedtager funktionsreglerne for udvalget.
      Artikel 23b
      1.   I tilfælde af alvorlig eller påstået alvorlig forseelse hos et medlem af direktionen, enten i tilfælde af alvorlig manglende overholdelse af hans/hendes faglige forpligtelser, overtrædelse af loven eller en hvilken som helst anden hændelse, der i alvorlig grad kan påvirke Bankens omdømme og/eller føre til, at det berørte medlem ikke længere er i stand til at varetage sit hverv korrekt, kan formanden efter aftale med formanden for styrelsesrådet suspendere det berørte medlem af direktionen i overensstemmelse med bestemmelserne i denne artikel 23b.
      I sager vedrørende formanden kan formanden for styrelsesrådet suspendere formanden.
      2.   Enhver beslutning om suspendering:

                  —

                  skal vedtages efter høring af udvalget vedrørende deontologi og compliance og efter modtagelse af eventuelle tilhørende bemærkninger fra det pågældende medlem af direktionen

                  —

                  skal meddeles uden forsinkelse til bestyrelsen og styrelsesrådet

                  —

                  skal have en varighed, der er begrænset til en periode på tre måneder, i hvilken periode en forlængelse af denne beslutning i en yderligere periode på op til ni måneder vil blive forelagt til afstemning i styrelsesrådet, der træffer afgørelse med kvalificeret flertal. Til dette formål vil styrelsesrådet modtage udtalelsen fra udvalget vedrørende deontologi og compliance og de tilhørende bemærkninger fra det berørte medlem af direktionen. Styrelsesrådet vil blive bedt om at stemme før udløbet af den tre måneders suspenderingsperiode, hvorefter afstemningen afsluttes.

            3.   Hvis styrelsesrådet inden tre måneder beslutter at bekræfte suspenderingen i en yderligere periode, vil det berørte medlem af direktionen blive suspenderet indtil udløbet af en sådan yderligere suspenderingsperiode, medmindre:

                  —

                  styrelsesrådet med kvalificeret flertal træffer afgørelse om genindtrædelse;

                  —

                  styrelsesrådet med kvalificereret flertal træffer afgørelse om afskedigelse i henhold til vedtægternes artikel 11.2.

            4.   Hvis styrelsesrådet ikke inden for tre måneder beslutter at bekræfte suspenderingen i en yderligere periode, vil det berørte medlem af direktionen automatisk blive genindsat.
      5.   Ved udløb af suspenderingsperioden skal det berørte medlem af direktionen automatisk genindsættes, medmindre han/hun er genstand for en beslutning om afskedigelse i henhold til vedtægternes artikel 11.2.
      6.   I tilfælde af afskedigelse i henhold til vedtægternes artikel 11.2 skal udvalget vedrørende deontologi og compliance høres. Udvalgets udtalelse sendes til bestyrelsen sammen med de tilhørende bemærkninger fra det berørte medlem af direktionen.
      7.   Bestyrelsen skal fastsætte de nærmere regler for fratrædelses- og afskedigelsesprocedurer.
      KAPITEL V

         REVISIONSUDVALGET

      Artikel 24
      1.   I overensstemmelse med vedtægternes artikel 12 skal et revisionsudvalg (herefter kaldet »udvalget«) årligt efterprøve, om Bankens forretninger er udført i overensstemmelse med gældende regler, og om dens bøger har været rigtigt ført.
      2.   Det er ansvarligt for at kontrollere Bankens regnskaber.
      3.   Det efterprøver om Bankens aktiviteter er i overensstemmelse med bedste gældende bankpraksis.
      Artikel 25
      1.   Udvalget mødes mindst én gang årlig med direktionen for at drøfte resultaterne af sit arbejde i det foregående regnskabsår og sit arbejdsprogram for det løbende regnskabsår.
      2.   Bestyrelsens udkast til årsberetning med udkastet til regnskab forelægges udvalget efter udløbet af hvert regnskabsår og senest to uger før fremsendelse til styrelsesrådet.
      3.   Senest tre uger efter modtagelsen af disse dokumenter skal udvalget, efter at have udført de hverv, som det finder nødvendige, og efter at have modtaget direktionens forsikring om den interne kontrolstrukturs og den interne administrations effektivitet og efter at have gennemgået de eksterne revisorers rapport, fremsende en erklæring til formanden for Bankens direktion, i hvilken det bekræfter efter bedste viden og overbevisning

                  —

                  at Bankens aktiviteter er passende udført, navnlig med hensyn til risikohåndtering og opfølgning

                  —

                  at det har undersøgt Bankens transaktioners og regnskabers regelmæssighed, og at det i denne henseende har efterprøvet, at Bankens forretninger er udført i overensstemmelse med de formaliteter og procedurer, der er fastlagt i vedtægterne og forretningsordenen

                  —

                  at det bekræfter, at årsregnskaberne samt enhver oplysning om økonomiske forhold til årsregnskaberne, som bestyrelsen udarbejder, giver et troværdigt billede af Bankens økonomiske situation, såvel på aktiv- som på passivsiden, samt af resultaterne af dens transaktioner og af likviditetsstrømmene i det pågældende regnskabsår. Det afgiver samme bekræftelse for den konsoliderede version af regnskaberne.

            4.   Såfremt udvalget ikke ser sig i stand til at afgive en sådan bekræftelse, skal det inden for samme tidsfrist forelægge formanden for Bankens direktion en erklæring indeholdende en begrundelse derfor.
      5.   Udvalgets erklæring tilstilles styrelsesrådet som tillæg til bestyrelsens årsberetning.
      6.   Udvalget forelægger styrelsesrådet en detaljeret beretning om resultaterne af sit arbejde i det foregående regnskabsår, herunder af efterprøvningen af, at Bankens aktiviteter er i overensstemmelse med bedste gældende bankpraksis med kopi til bestyrelsen og direktionen. Denne beretning sendes til styrelsesrådet sammen med bestyrelsens beretning.
      Artikel 26
      1.   Udvalget har adgang til alle Bankens bøger og regnskabsbilag og kan kræve at blive gjort bekendt med alle andre dokumenter, som det finder nødvendigt at undersøge ved udførelsen af sit hverv. Bankens afdelinger skal være behjælpelige hermed.
      2.   Udvalget kan ligeledes støtte sig til eksterne revisorer, som det udpeger efter samråd med direktionen, og til hvem det kan delegere løbende arbejde i forbindelse med revisionen af Bankens regnskab. I dette øjemed gennemgår det hvert år den eksterne revisions foreslåede art og omfang tillige med de revisionsprocedurer, der skal anvendes. Det gennemgår ligeledes resultaterne og konklusionerne af denne revision, herunder eventuelle bemærkninger og henstillinger. Banken udformer uden ophold ansættelsesbrevet til den eksterne revisor i overensstemmelse med de af udvalget fastlagte vilkår.
      3.   Endvidere gennemgår udvalget hvert år omfanget og resultaterne af Bankens interne revision.
      4.   Det sikrer den fornødne koordination mellem den interne revision og de eksterne revisorer. Udvalget kan om fornødent inddrage andre sagkyndige.
      5.   Udvalget er funktionsdygtigt, når flertallet af dets medlemmer er til stede. Bortset fra den erklæring og den beretning, der er nævnt i artikel 25, og som kun kan vedtages med enstemmighed, træffes udvalgets beslutninger med et flertal af dets medlemmers stemmer. I tilfælde af stemmelighed blandt udvalgets medlemmer er formandens stemme afgørende.
      6.   Formanden for udvalget kan lade beslutninger komme til afstemning per korrespondance.
      7.   Udvalget fastlægger selv de øvrige bestemmelser for sit virke.
      8.   Medlemmerne af udvalget må ikke videregive de oplysninger eller data, der kommer til deres kundskab i forbindelse med deres hverv, til personer eller organer uden for Banken. Denne forpligtelse gælder ligeledes for eksterne revisorer, der er udpeget af udvalget i henhold til stk. 2 i denne artikel.
      Artikel 27
      1.   Medlemmerne af udvalget udnævnes af styrelsesrådet. Deres mandat, som ikke kan fornys, gælder for seks fortløbende regnskabsår. Hvert år udskiftes et medlem af udvalget.
      2.   Udvalgets medlemmer vælges blandt personer, der er kendetegnet ved uafhængighed, sagkundskab og integritet. De har erfaring i finansielle anliggender, revision eller banktilsyn i den private eller offentlige sektor og dækker samlet set alle de krævede kompetencer.
      3.   Mandatet for udvalgets medlemmer udløber ved udgangen af den dag, hvor enten styrelsesrådets årsmøde afholdes, jf. artikel 2, stk. 2, i denne forretningsorden, eller hvor regnskabet godkendes, alt efter hvilken dato, der er den seneste. De nye medlemmers mandat løber fra den følgende dag.
      4.   Såfremt styrelsesrådet er af den opfattelse, at et af udvalgets medlemmer ikke længere er i stand til at varetage sit hverv, kan det med kvalificeret flertal vedtage at afskedige det pågældende medlem.
      5.   Hvervet som formand for udvalget udøves i et år på skift af det medlem, hvis udnævnelse udløber ved udgangen af den dag, hvor enten styrelsesrådets årsmøde afholdes, jf. artikel 2, stk. 2, eller hvor regnskabet godkendes, alt efter hvilken dato, der er den seneste.
      6.   Styrelsesrådet kan på fælles forslag fra formanden for Bankens direktion og formanden for revisionsudvalget maksimalt udnævne tre observatører for en periode på seks år, der ikke kan forlænges. De udnævnes på baggrund af deres særlige kvalifikationer, navnlig med hensyn til banktilsyn. De bistår udvalget i opfyldelsen af dets hverv og ansvar ved at deltage i dets arbejde. Medlemmerne af udvalget kan betro observatørerne særlige hverv og især forundersøgelser til udvalgets møder.
      Artikel 28
      l det tilfælde at en ledig plads opstår som følge af dødsfald, frivillig fratræden, afskedigelse eller af enhver anden grund, skal styrelsesrådet inden højst tre måneder udnævne en afløser for den resterende tid af mandatet.
      Artikel 29
      Styrelsesrådet fastsætter det vederlag, der ydes udvalgets medlemmer, og på tilsvarende vis det vederlag, der ydes observatørerne. Rejse- og opholdsudgifter, som de har afholdt under udførelsen af deres hverv, skal godtgøres efter de regler, der gælder for bestyrelsesmedlemmer.
      KAPITEL VI

         SEKRETARIATET

      Artikel 30
      Bankens generalsekretær forestår sekretariatsforretningerne for styrelsesrådet, bestyrelsen, direktionen og revisionsudvalget. Han varetager ligeledes sekretariatsfunktionen for udvalg, der er nedsat i bestyrelsen, samt enheder, der er oprettet i forbindelse med Den Europæiske Unions eller andre institutioners mandater, når det forventes, at Banken varetager sekretariatsfunktionen.
      KAPITEL VII

         BANKENS PERSONALE

      Artikel 31
      De for Bankens personale gældende forskrifter fastsættes af bestyrelsen. Direktionen vedtager gennemførelsesbestemmelserne herfor i henhold til artikel 23 i denne forretningsorden.
      Artikel 32
      1.   Styrelsesrådet sikrer beskyttelse af Bankens ansattes rettigheder i tilfælde af Bankens likvidation.
      2.   I sager af hastende karakter træffer direktionen straks de foranstaltninger, den finder nødvendige, idet den dog straks underretter bestyrelsen herom.
      KAPITEL VIII

         AFSLUTTENDE BESTEMMELSER

      Artikel 33
      1.   Denne forretningsorden samt dens ændringer træder i kraft den dag, hvor de godkendes.
      2.   Bestemmelserne i denne forretningsorden udgør i intet tilfælde afvigelse fra traktaten om Den Europæiske Unions funktionsmåde og vedtægterne.


title: Rådets afgørelse (FUSP) 2015/2430 af 21. december 2015 om ajourføring af listen over personer, grupper og enheder, som er omfattet af artikel 2, 3 og 4 i fælles holdning 2001/931/FUSP om anvendelse af specifikke foranstaltninger til bekæmpelse af terrorisme, og om ophævelse af afgørelse (FUSP) 2015/1334

text:
               22.12.2015

               DA

               Den Europæiske Unions Tidende

               L 334/18

         RÅDETS AFGØRELSE (FUSP) 2015/2430
   af 21. december 2015
   om ajourføring af listen over personer, grupper og enheder, som er omfattet af artikel 2, 3 og 4 i fælles holdning 2001/931/FUSP om anvendelse af specifikke foranstaltninger til bekæmpelse af terrorisme, og om ophævelse af afgørelse (FUSP) 2015/1334
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 27. december 2001 fælles holdning 2001/931/FUSP (1).

               (2)

               Rådet vedtog den 31. juli 2015 afgørelse (FUSP) 2015/1334 (2) om ajourføring af listen over personer, grupper og enheder, som er omfattet af artikel 2, 3 og 4 i fælles holdning 2001/931/FUSP (»listen«).

               (3)

               I henhold til artikel 1, stk. 6, i fælles holdning 2001/931/FUSP er det nødvendigt med regelmæssige mellemrum at gennemgå navnene på de personer, grupper og enheder, der er opført på listen, for at sikre, at det stadig er berettiget at bevare dem herpå.

               (4)

               Denne afgørelse indeholder resultatet af den gennemgang, som Rådet har foretaget af de personer, grupper og enheder, som artikel 2, 3 og 4 i fælles holdning 2001/931/FUSP finder anvendelse på.

               (5)

               Rådet har kontrolleret, at kompetente myndigheder som omhandlet i artikel 1, stk. 4, i fælles holdning 2001/931/FUSP har truffet afgørelser for alle de på listen opførte personer, grupper og enheder om, at de har været involveret i terrorhandlinger som defineret i artikel 1, stk. 2 og 3, i fælles holdning 2001/931/FUSP. Rådet har også konkluderet, at de personer, grupper og enheder, som artikel 2, 3 og 4 i fælles holdning 2001/931/FUSP finder anvendelse på, fortsat bør være omfattet af de specifikke restriktive foranstaltninger, der er fastsat deri.

               (6)

               Listen bør ajourføres i overensstemmelse hermed og afgørelse (FUSP) 2015/1334 bør ophæves —

         VEDTAGET DENNE AFGØRELSE:
   Artikel 1
   Listen over de personer, grupper og enheder, som artikel 2, 3 og 4 i fælles holdning 2001/931/FUSP finder anvendelse på, er indeholdt i bilaget til nærværende afgørelse.
   Artikel 2
   Afgørelse (FUSP) 2015/1334 ophæves.
   Artikel 3
   Denne afgørelse træder i kraft dagen efter offentliggørelsen i Den Europæiske Unions Tidende.

      Udfærdiget i Bruxelles, den 21. december 2015.

            På Rådets vegne

         J. ASSELBORN

            Formand

      (1)  Rådets fælles holdning 2001/931/FUSP af 27. december 2001 om anvendelse af specifikke foranstaltninger til bekæmpelse af terrorisme (EFT L 344 af 28.12.2001, s. 93).

      (2)  Rådets afgørelse (FUSP) 2015/1334 af 31. juli 2015 om ajourføring af listen over personer, grupper og enheder, som er omfattet af artikel 2, 3 og 4 i fælles holdning 2001/931/FUSP om anvendelse af specifikke foranstaltninger til bekæmpelse af terrorisme, og om ophævelse af afgørelse (FUSP) 2015/521 (EUT L 206 af 1.8.2015, s. 61).

      BILAG

         LISTE OVER PERSONER, GRUPPER OG ENHEDER, JF. ARTIKEL 1

      I.   PERSONER

                  1.

                  ABDOLLAHI, Hamed (alias Mustafa Abdullahi), født den 11. august 1960 i Iran. Pasnr.: D9004878.

                  2.

                  AL-NASSER, Abdelkarim Hussein Mohamed, født i Al Ihsa (Saudi-Arabien), saudiarabisk statsborger.

                  3.

                  AL YACOUB, Ibrahim Salih Mohammed, født den 16.10.1966 i Tarut (Saudi-Arabien), saudiarabisk statsborger.

                  4.

                  ARBABSIAR, Manssor (alias Mansour Arbabsiar), født den 6. eller 15. marts 1955 i Iran. Iransk og amerikansk statsborger Pasnr.: C2002515 (Iran); pasnr.: 477845448 (USA). Nationalt ID-nr.: 07442833, udløbsdato den 15. marts 2016 (amerikansk kørekort).

                  5.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), født den 8.3.1978 i Amsterdam (Nederlandene) — medlem af »Hofstadgroep«.

                  6.

                  IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, født i 1963 i Libanon, libanesisk statsborger.

                  7.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), født den 14.4.1965 eller den 1.3.1964 i Pakistan, pasnr.: 488555.

                  8.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), født cirka 1957 i Iran. Adresser: 1) Kermanshah, Iran, 2) Mehran militærbase, Ilamprovinsen, Iran.

                  9.

                  SHAKURI Ali Gholam, født cirka 1965 i Teheran, Iran.

                  10.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), født den 11. marts 1957 i Iran. Iransk statsborger. Pasnr.: 008827 (iransk diplomatpas), udstedt 1999. Titel: generalmajor.

            II.   GRUPPER OG ENHEDER

                  1.

                  »Abu Nidal Organisation« — »ANO« (alias »Fatah Revolutionary Council«, alias »Arab Revolutionary Brigades«, alias »Black September« (»Sorte September«), alias »Revolutionary Organisation of Socialist Muslims«).

                  2.

                  »Al-Aqsa Martyrs' Brigade« (»Al Aqsa-Martyrernes Brigade«).

                  3.

                  »Al-Aqsa. e.V.«.

                  4.

                  »Babbar Khalsa«.

                  5.

                  »Det Filippinske Kommunistparti«, herunder »New People's Army« — »NPA«, Filippinerne.

                  6.

                  »Gama'a al-Islamiyya« (alias »Al-Gama'a al-Islamiyya«) (»Islamisk Gruppe« — »IG«).

                  7.

                  »İslami Büyük Doğu Akıncılar Cephesi« — »IBDA-C« (»Great Islamic Eastern Warriors Front«).

                  8.

                  »Hamas«, herunder »Hamas-Izz al-Din al-Qassem«.

                  9.

                  »Hizballah Military Wing« (»Hizbollahs militære gren«) (alias »Hezbollah Military Wing«, alias »Hizbullah Military Wing«, alias »Hizbollah Military Wing«, alias »Hezballah Military Wing«, alias »Hisbollah Military Wing«, alias »Hizbu'llah Military Wing« alias »Hizb Allah Military Wing«, alias »Jihad Council« (og alle de enheder, der refererer til den, herunder den eksterne sikkerhedsorganisation)).

                  10.

                  »Hizbul Mujahideen« — »HM«.

                  11.

                  »Hofstadgroep«.

                  12.

                  »International Sikh Youth Federation« — »ISYF«.

                  13.

                  »Khalistan Zindabad Force« — »KZF«.

                  14.

                  »Det Kurdiske Arbejderparti« — »PKK« (alias »KADEK«, alias »KONGRA-GEL«).

                  15.

                  »De Tamilske Tigre« — »LTTE«.

                  16.

                  »Ejército de Liberación Nacional« (»Den Nationale Befrielseshær«).

                  17.

                  »Palæstinensisk Islamisk Jihad« — »PIJ«.

                  18.

                  »Popular Front for the Liberation of Palestine« (»Folkefronten til Palæstinas Befrielse«) — »PFLP«.

                  19.

                  »Popular Front for the Liberation of Palestine — General Command« (»Folkefronten til Palæstinas Befrielse-Generalkommandoen«) (alias »PFLP-General Command«).

                  20.

                  »Fuerzas armadas revolucionarias de Colombia« — »FARC« (»Colombias Væbnede Revolutionære Styrker«).

                  21.

                  »Devrimci Halk Kurtuluș Partisi-Cephesi« — »DHKP/C« (alias »Devrimci Sol« (»Revolutionary Left«), alias »Dev Sol«) (»Revolutionary People's Liberation Army/Front/Party«).

                  22.

                  »Sendero Luminoso« — »SL« (»Den Lysende Sti«).

                  23.

                  »Teyrbazen Azadiya Kurdistan« — »TAK« (alias »Kurdistan Freedom Falcons«, alias »Kurdistan Freedom Hawks«).


title: Europa-Parlamentets afgørelse (EU) 2015/1667 af 29. april 2015 om decharge for gennemførelsen af budgettet for Det Europæiske Søfartssikkerhedsagentur for regnskabsåret 2013

text:
               30.9.2015

               DA

               Den Europæiske Unions Tidende

               L 255/278

      EUROPA-PARLAMENTETS AFGØRELSE (EU) 2015/1667
      af 29. april 2015
      om decharge for gennemførelsen af budgettet for Det Europæiske Søfartssikkerhedsagentur for regnskabsåret 2013
      EUROPA-PARLAMENTET,

                  —

                  der henviser til årsregnskabet for Det Europæiske Søfartssikkerhedsagentur for regnskabsåret 2013,

                  —

                  der henviser til Revisionsrettens beretning om årsregnskabet for Det Europæiske Søfartssikkerhedsagentur for regnskabsåret 2013 med agenturets svar (1),

                  —

                  der henviser til Revisionsrettens erklæring (2) for regnskabsåret 2013 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde,

                  —

                  der henviser til Rådets henstilling af 17. februar 2015 om decharge til agenturet for gennemførelsen af budgettet for regnskabsåret 2013 (05304/2015 — C8-0054/2015),

                  —

                  der henviser til artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3);

                  —

                  der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (4), særlig artikel 208,

                  —

                  der henviser til Europa-Parlamentets og Rådets forordning (EF) nr. 1406/2002 af 27. juni 2002 om oprettelse af et europæisk agentur for søfartssikkerhed (5), særlig artikel 19,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (6),

                  —

                  der henviser til Kommissionens delegerede forordning (EU) nr. 1271/2013 af 30. september 2013 om rammefinansforordningen for de organer, der er omhandlet i artikel 208 i Europa-Parlamentets og Rådets forordning (EU, Euratom) nr. 966/2012 (7), særlig artikel 108,

                  —

                  der henviser til forretningsordenens artikel 94 og bilag V,

                  —

                  der henviser til betænkning fra Budgetkontroludvalget og udtalelse fra Transport- og Turismeudvalget (A8-0088/2015),

         1.

            meddeler den administrerende direktør for Det Europæiske Søfartssikkerhedsagentur decharge for gennemførelsen af agenturets budget for regnskabsåret 2013;

         2.

            fremsætter sine bemærkninger i nedenstående beslutning;

         3.

            pålægger sin formand at sende denne afgørelse og beslutningen, der er en integrerende del heraf, til den administrerende direktør for Det Europæiske Søfartssikkerhedsagentur, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

            Martin SCHULZ

               Formand

            Klaus WELLE

               Generalsekretær

         (1)  EUT C 442 af 10.12.2014, s. 210.

         (2)  Se fodnote 1.

         (3)  EFT L 248 af 16.9.2002, s. 1.

         (4)  EUT L 298 af 26.10.2012, s. 1.

         (5)  EFT L 208 af 5.8.2002, s. 1.

         (6)  EFT L 357 af 31.12.2002, s. 72.

         (7)  EUT L 328 af 7.12.2013, s. 42.


title: Rådets afgørelse af 3. december 2012 om udnævnelse af medlemmer og efterfølgere for medlemmer af bestyrelsen for Det Europæiske Center for Udvikling af Erhvervsuddannelse

text:
               11.12.2012

               DA

               Den Europæiske Unions Tidende

               C 380/5

         RÅDETS AFGØRELSE
   af 3. december 2012
   om udnævnelse af medlemmer og efterfølgere for medlemmer af bestyrelsen for Det Europæiske Center for Udvikling af Erhvervsuddannelse
   2012/C 380/02
   RÅDET FOR DEN EUROPÆISKE UNION HAR —
   under henvisning til Rådets forordning (EØF) nr. 337/75 af 10. februar 1975 om oprettelse af et europæisk center for udvikling af erhvervsuddannelse, særlig artikel 4 (1),
   under henvisning til indstilling indgivet til Rådet af Kommissionen for så vidt angår kategorien arbejdsgiverrepræsentanter, og
   ud fra følgende betragtninger:

               (1)

               Rådet har ved afgørelse af 16. juli 2012 (2) udnævnt medlemmerne af bestyrelsen for Det Europæiske Center for Udvikling af Erhvervsuddannelse for perioden fra den 18. september 2012 til den 17. september 2015.

               (2)

               En plads som medlem af centrets bestyrelse i kategorien arbejdsgiverrepræsentanter er blevet ledig, efter at Karin THAPPER er trådt tilbage —

         VEDTAGET DENNE AFGØRELSE:
   Eneste artikel
   Til medlem af bestyrelsen for Det Europæiske Center for Udvikling af Erhvervsuddannelse udnævnes hermed for den resterende del af mandatperioden, dvs. indtil den 17. september 2015:

      ARBEJDSGIVERREPRÆSENTANTER:

               SVERIGE

               Tobias ERIKSSON
               Association of Swedish Engineering Industries

      Udfærdiget i Bruxelles, den 3. december 2012.

            På Rådets vegne

         N. SYLIKIOTIS

            Formand

      (1)  EFT L 39 af 13.2.1975, s. 1.

      (2)  EUT C 228 af 31.7.2012, s. 3.